Honde-diewe slaan toe op Uitenhage | News24
Honde-diewe slaan toe op Uitenhage
Veghonde word glo toenemend in Uitenhage gesteel. Die afgelope week is twee veghonde vermoedelik uit die erf van Michelle Subrayen, 'n Uitenhage inwoner, gesteel. Michka, dogter van Michelle, huil glo elke dag nog oor haar Sweety-veghond wat weg is. Foto's: Verskaf
Veghonde wat uit hul eienaars se erf gesteel word, is aan die toeneem.
Só meen Marizanne Ferreira, woordvoerder van die Dierewelsynsvereniging in die Baai, wat daagliks met die opsporing van vermoedelik gesteelde veghonde gemoeid is.
Die toename het glo só skerp gestyg, dat Ferreira die behoefte gesien het om 'n Facebook-blad te skep, waar inligting oor gesteelde veghonde gedeel kan word
"Veghonde word gewoonlik in twee scenarios gesteel. Of dit is 'n hoogs georganiseerde hondeveg-sindikaat, wat 'n hond binne 'n uur uit die stad neem. Of dit is 'n persoon wat net vinnig geld wil maak, deur 'n hond vir 'n geveg iewers plaaslik in te skryf," het Ferreira gesê.
Volgens Ferreira is Despatch, Uitenhage, Algoapark en Schauderville die grootse kwel-gebiede waar veghonde die meeste verdwyn.
In 'n onlangse voorval het Michelle Subrayen, 'n inwoner van Uitenhage, vir die tweede keer 'n slagoffer van veghond-diewe geword.
Vyf jaar gelede is haar eerste veghond ook uit haar erf in Uitenhage gesteel. Ná 'n artikel in die UD Nuus is die hond 'n dag later opgespoor.
"Ons het die hond by twee seuns gekry. Maar my hond het oop snye en bytmerke gehad. Dit was duidelik at die hond vir gevegte gebruik was," het Subrayen hartseer gesê.
Die hele voorval was vir Subrayen só traumaties dat sy nie weer 'n hond wou besit nie. Tog het haar kinders die afgelope Kersfees vir 'n klein vierpoot-vriend gepleit, en het Subrayen ingestem om twee veghonde te koop.
Maar verlede Vrydag, ná die eerste aand wat die honde buite geslaap het, het Subrayen die trauma van vyf jaar gelede herleef. Albei die agt-weke-oue veghonde is spoorloos.
"Iemand moes my huis dopgehou het en die honde vir hul siek gevegte kom steel het. Hoe verduidelik ek dit aan 'n kind?" het Subrayen tussendeur haar trane gesê.
Rasend opsoek na Sweety en Diamond het Subrayen 'n geld beloning beskikbaar gestel vir enige persoon met inligting.
Ferreira het gesê dat veghonde altyd vir die "onder wêreld gevegte" gesog sal wees.
"Die beste is om veghonde te steriliseer. So sal hulle minder aggressief wees én ook nie as voortplant-masjien deur diewe gesien word nie," het Ferreira gesê.